
Prefaco

Ica diserturo pri Buddhismo komprenende ne povas exhaustar la granda
domeno di ca temo, pri qua existas grandega literaturo en multa lingui;
ol tendencas nur donar kurta e populara konoco pri Buddho, pri lua vivo
e pri lua doktrino. Per ta diserturo me anke deziras dispersar la precipua
erori e prejudiki, qui existas en la publiko, erori qui propagesas intence
o ne-intence da personi, qui o ne konocas la vera anciena doktrino da Buddho,
o qui havas specala intereso misprezentar ol. La vera anciena Buddhismo
ne plus existas en irga lando en sua originala pureso, ed en la lando di
sua origino ol tote desaparis pro persekuti da Brahmani e Mohamedani; en
landi, ube ol penetris, ol mixesis kun la primitiva religii, quin ol renkontris
e per qui ol koruptesis, quankam lua korupteso esas tre diferanta en diversa
landi. Por konocar la vera Buddhismo on devas konsultar la maxim anciena
dokumenti qui esas acesebla, la Pali Tipitaka. Ica kolekturo agnoskesas
kom autentika da omna kompetenta specalisti e transmisas a ni sendube la
anciena doktrino ed en la maxim importanta loki mem la propra vorti di
Buddho.

Pro ke ica deskripto dil Buddhismo volas esar populara, me ne citos
la exakta loki en la Tipitaka, ube trovesas la citaji, quin me donos inter
cito-hoketi, ma me povas asertar, ke omni esas exakta tradukuri dil anciena
texti.


* * *
La vivo di Buddho


Buddho (ordinare on dicas Buddha; to esas la Sanskrita formo, qua uzesas
en Pali nur en kompozita vorti, exemple Buddhadhamo: Buddhadoktrino, ma
nulatempe altre. Buddho esas la formo dil Pali-nominativo, e plura ciencisti
uzas sempre ca formo en tradukuri ek Pali. Do me preferas ca formo, anke
pro ke la substantivi en Ido finas per o.) naskis cirkume 560 yari ante
Kristo. La vorto Buddho ne esas propra nomo, ma titulo, quale exemple Mesio
o Kristo por Iesu; ol signifikas la Vekito, la Lumizito. Lua personala
nomo esis Siddhato e lu apartenis a la familio Gotamo ed al gento Sakyo.
Lua samtempani nomis lu Gotamo, l'adheranti di lua doktrino nomis lu Buddho,
nomo quan lu recevis pos lua lumizo.

Ni ne posedas senlakuna biografio pri lu, nam lua adheranti interesis
su precipue pri lua doktrino; ma existas multa indiki pri lua vivo en la
diskursi dil kolekturo mencionita en la prefaco, tale ke on povas formacar
sat bona, quankam kurta biografio; e precipue la chefa eventi di lua vivo
esas bone konocita.

Esas do certa, ke Buddho existis, e kande ed ube lu vivis. L'anciena
raporti en la santa skriburi dil Buddhismo tote konfirmesas per samtempala
raporti da altra e mem da adversa sekti, do da nesuspektiva testi. Ultre
to stona epigrafi, di qui la evo ed autentikeso examenesis da ciencisti
de diversa nacioni, konfirmas ta raporti. Proxim la frontiero inter India
e Nepal exemple existas kolono, qua deskovresis recente e quan imperiestro
Asoko erektis cirkum la mezo dil 3ma yarcento a.K. sur la naskoloko di
Buddho. La kolono havas epigrafo en la linguo e skribmaniero di ta tempo:
�Hike naskis Buddho, la sajo dil Sakyagento.� En la sama regiono
on hazarde trovis stona kontenilo en loko, qua semblis kolino, pro ke ol
esis tote kovrita da herbi, ma qua esis reale granda monumento konstruktita
ek briki. En ica monumento trovesis belega urno ek kristalo, qua kontenis
multa mikra ornivi ed anke karbonigita osteti e cindro. La urno havas epigrafo
grabita: �Ico esas rezervuyo di reliquii di sublima Buddho, pia fonduro
dil Sakyagento, di lua fratuli e fratini, kun filii e spozini.� Omna
ta kozi, la stona kontenilo, la kristala urno, la ornivi, osteti e cindro
esas nun en la muzeo di Kalkutta, ube l'autoro di ca linei vidis li. Ed
on savas per la mencionita libri, ke Buddho kremacesis, ke la monumento
mencionita por konservar ta reliquii, quale anke la altra sep recevanti.
Simila monumento deskovresis recente proxim Peshavar en nord-westa India.
Do Buddho ne esis suno-heroo, quale kelka Europana ciencisti volis demonstrar
ante la deskovro di ta kolini e monumenti. Lu esis homo, e kom homo, e
ne kom deo o mi-deo on honorizas lu en Buddhista landi; advere kom extraordinara
e superiora homo.

La nasko-urbo di Buddho, ube trovesis la supre-mencionita kolono, nomesis
Kapilavatthu. Lua patro esis princo dil Sakya-gento e nomesis Suddhodano;
lua matro Maya mortis sep dii pos lua nasko; lore lua patro spozigis la
fratino di Maya, Paj�pati, qua edukis Buddho quale matro e plu tarde
divenis la unesma femina membro dil Buddhista frataro. Buddho vivis en
granda luxo segun sua rango, lu mariajis su kun princino di vicina familio,
nomita Yasodhara, e havis un filiulo Rahulo, qua plu tarde anke divenis
membro dil frataro.

Legendo raportas ke Buddho facis quar exkursi a la parki proxim la urbo,
dum qui la pasemeso di omna terala kozi montris su en la formi di senhelpa
oldo, di malado e di mortinto. Laste aparis ermito kom imajo di paco e
redemteso. Buddho lore meditadis pri la fundamenti dil vivo e trovis ke
la sufro esas inheranta ad omna existo. Il rezolvis konsakrar su al studio
dil kauzo dil sufro, e probar trovar remediilo. Lu savis ke lu ne povis
facar to meze di sua cirkondanti, e lu rezolvis livar spozo e filio e la
luxoza korto. Ye ta tempo esis kustumo en India irar a la solitarajo por
meditar pri la maxim profunda fakti dil vivo; la foriro di Buddho del hemo
al sen-hemeso konocesas per la nomo: La Granda Renunco. Lu evis lore 29
yari.

Komence lu vizitis famoza docisto di Sankhya e pose altra di Toga filozofio.
Pos plura yari, kande lu perfekte konocis lia sistemi, il trovis ke li
ne povis docar to quon il serchis. Il livis li e rezolvis retretar aden
la solitarajo ed obtenar la lumizeso per austera asketismo. En ta epoko
ta maniero esis la generala kustumo en India por obtenar plu granda savo
ed esis to, quon on komprenis generale kom religio. En ta solitarajo esis
kin ermiti ed ensemble kun li lu mortifikis sua korpo per penitenci e fastadi
dum longa tempo. Ma vice trovar la lumizeso, lu divenis sempre plu febla,
til ke uldie lu esvanis. Yuna pastorino, qua hazarde preterpasis, donis
a lu kelka lakto, tale ke lu rikoncieskis. Lore lu konvinkesis, ke per
tala moyeni lu ne povis atingar la skopo, e lu rikomencis manjar por riganar
lua forteso. La kin asketi, qui antee admirabis lua fervoro, nun abandonis
lu, konsiderante lu kom apostato.

La tradiciono dicas, ke to eventis ye plena luno di monato qua korespondas
a nia mayo; ed en Buddhista landi on festas ankore cadie omna plenluma
nokto e precipue ta di monato �Wesak�. Ti qui nultempe esis
en tropikala regioni, ne povas imaginar la splendideso di tala plen-luna
nokti, kun lia steli sen-nombra; li nevolate direktas la pensi a nobla,
sublima idei. La tempo, qua pasis del dio, kande lu livis sua hemo til
la lumizado, esis sis o sep yari. Il evis do cirkume 35 yari, kande il
divenis Buddho.

En la loko, qua nun nomesas Buddha Gaya, ube to eventis, existas ankore
arboro dil sama speco (Ficus religiosa), ma probable ne la sama arboro;
ma brancho dil sama arboro qua plantacesis cirkume 200 yari plu tarde en
Anuradhapura, anciena metropolo di Ceylon, ye l'acepto dil Buddhismo dal
rejo e multa habitanti, kande l'imperiestro Asoko sendis sua filiulo Mahindo
e sua filiino Sanghamitta a Ceylon por propagar la doktrino di Buddho.
Li sucesis konvertar omna habitanti, e Ceylon esas ankore cadie un de la
loki, ube la Buddhismo konservis su maxim pure. La brancho, qua lore plantacesis,
bone kreskis e vivas ankore kom grandega arboro en bona stando, pro ke
ol sempre flegesis kun granda sorgado dum la yarcenti. Ol esas la maxim
oldal historial arboro dil mondo. L'autoro di ca diserturo vidis e l'arboro
en Buddha Gaya e ta en Anuradhapura, e mustas konfesar, ke lu ne povis
retenar su regardar ta du loki kun profunda emoco.

Ica tota deskripto dil serchado e plurfoya falio semblas tre konforma
al vereso; se on volabus reprezentar Buddho kom deo, on rakontabus to diferante.
E to quo sequas nun, semblas anke tre probabla; on raportas, ke lu komence
dubis kad il devas promulgar sua doktrino e facis la sequanta reflekto:
�Esos tre desfacila por la homaro, qua movas en l'ordinara vivo komprenar
la repozesko dil mento, l'extingo dil avideso, la ceso dil dezirego, la
Nibbanam (Nirvana). Ma lu vinkis ta dubi reflektante, ke certe existos
homi, qui esos kapabla pensar serioze, e lore lu rezolvis propageskar sua
doktrino per la vorti: �Apertita esos ad omni la pordego dil nemortiveso;
qua havas oreli, venez ed askoltez!�

India ye ta tempo ja esis tre kultivita; komerco ed industrio florifis.
Ol esis dividita en plura imperii; kelki esis monarkii, altri republiki,
parte patricala, parte demokratala, ed existis anke libera urbi. L'anciena
raporti parolas pri richa komercisti e mestiero-patroni, e la reji e nobeli
vivis en granda abundo. Generale la populo semblas esir kontenta e felica,
nam ni audas nulo pri politikala o sociala mizero. Tre rare ni lektas pri
militi, e se li kelkafoye eventis, li esis nur la afero dil reji e nobeli;
dum ke borgezi, laboristi e rurani ne desquietesis pri to e durigis tranquile
lia labori. Do nek la mizero dil diala vivo, nek la opreso dil guverno
iniciis l'anciena Hindui reflektar pri religioza e filozofiala temi, ma
kontree la deziro meditar pri la situeso dil homo en la mondo, pri la valoro
e nevaloro dil vivo naskis en la repozo di prospero. Existis filozofiala
skoli quale en anciena Grekia; on havis anke la maxim granda toleremeso,
qua ulatempe existis en irga lando e tempo, por diskutar e propagar irga
teorio. On kritikis la dogmati di la lora religio, la Brahmanismo, ed on
negis mem l'autoritato dil santa skriburi, la Veda. On riskis mokar la
rituo dil bapto, qua ne esis invento dil Kristanismo, ma qua uzesis ja
tatempe en India. On asertis ke, se on povus lavar su libera de peki per
aquo, lore la fishi e rani devus esar le maxim pura por enirar la cielo.
Migranta docisti filozofiis ed interdisputis pri limitizeso o nelimitizeso
dil mondo, pri eterneso od efemereso dil ego, pri existo o ne-existo dil
nemortala anmo. Materialisti docis, ke omno cesas ye la morto. Altralatere
on interpretis la nepersonala neutra absoluto Brahman, kom personala deo
Brahma. On disputis pri libereso dil volo e neceso; anke la fatalismo havis
sua reprezentanti. Plus ni renkontras skeptiki qui docis: �Vereso
ne existas, omno esas egale vera e nevera�. Sofisti vagadis tra la
landi, disputante kontre omna ta sistemi, e ja ye ta tempo on nomizis li
haro-fendisti e glata anguili. On aranjis granda publika diskurso-turniri
kun premii por la maxim bona retori. On vidas per to, ke existis lore en
India vivaca mentala vivo e ke on esas nejusta asertante, ke la klimato
di India kripligas la pensado.

En tala kondicioni e cirkonstanci Buddho komencis sua kariero. Lu pensis
unesme a la kin ermiti, kun qui lu vivis olim e qui abandonabis li; li
vivis lore en la kapreolo-parko Isip�tanam proxim Benares, ed ad
ibe il direktis su. Kande li vidis lu venar, li rezolvis ne salutar lu,
nek montrar ad il la politaji kustumala, pro ke li konsideris lu kom apostato.
Ma quante plu proxim lu venis, tante min li povis persistar ye lia rezolvo;
do li ofris a lu sideyo ed aquo por lavar lua pedi. Pos ico Buddho facis
a li sua unesma diskurso, quan ni posedas probable ye lua propra vorti,
pro ke ol esas la maxim bona expozo di lua doktrino. Komence un de la kin
ermiti e kelkope omna kin konvertesis a lua doktrino. En ta loko, quale
la texti dicas, ube la Lego di Yusteso ruligeskis, erektesis granda monumento,
qua recente ekterigesis e quan l'autoro di ca linei anke vizitis.

La konverti multeskis nun rapide; balde la konvertinti esis 60 e ja
tatempe Buddho sendis li unope ad omna direcioni por predikar lua doktrino.
Quankam ne esas facila komprenar ol sat bone ye kurta tempo por povar explikar
ol ad altri, to esis posibla al unesma konvertiti pro ke li esis preske
omni homi, qui ja konocis la filozofiala sistemi, esante ek la alta kasti,
precipue Brahmani. Ma on ne opinionez, ke Buddho volis rekrutar adheranti
nur ek ta kasti; kontree lu predikis ad omni, alti e basi, sen difero inter
klasi o kasti. To esis lore nova kozo; til ta tempo la religio di India,
la Brahmanismo, ne volis propagar su inter la basa kasti; ici mustis nur
obediar le alta. Ta nova direciono postulis do granda kurajo, nam la kasto-sistemo
esis (ed esas ankore) quaze lego, e la lego imperis, ke ta qua docis la
Veda (lia santa libri) al basa kasti, meritas la morto, Buddho anke ne
parolis la Hinduana ciencisto-linguo, Sanskrita, en sua diskursi, ma la
populara linguo di la lando, Pali, en qua esas kompozita anke la maxim
anciena dokumenti e raporti pri la Buddhismo. Lu dicis ulfoye: �Omnu
devas lernar la doktrino en sua propra linguo�. Ed il ne kustumis,
quale la Brahmani, docar la fundamento di sua sistemo nur a certa selektita
dicipuli, ma al tota populo. La Buddhismo esas do l'unesma misionala religio.

Yen me eceptale rakontas naraceto ek la Buddhista libri, qua montras
la habila maniero, per qua Buddho konquestis la kordii dil homi: Yuna homino,
nomizita Kisagotami, havis unika filieto qua mortis. En sua doloro el ne
volis kredar ke la filio esis mortinta e kuris a sua konocati por obtenar
remediilo. Fine on dicis a lu, ke la unika homo, qua povus donar ad el
remediilo, esas Buddho. Lore el iris e pregis lu pri medikamento por sua
filieto. Buddho quik agnoskis, ke nura vorti di konsolaco ne suficus por
remediar la chagreno di la povra yunino. Lu do dicis ad el, ke el serchez
kom medikamento kelka grani de pipro, ma li mustas venar ek domo, ube nulu
mortis. El iris joyoze, pro ke esis facila obtenar tante ordinara artiklo
quale pipro. Ma omnaloke, ube el demandis pipro e mencionis la kondiciono,
quan Buddho impozabis, on ne povis donar ol ad el, ed on dicis: �Quon
tu pensas? Esas poka vivanti, ma multa mortinti.� Fine el komprenis,
ke lua doloro ne esis unika, ma ke ol esas universala e ke la sufro esas
ne-evitebla. Lua chagreno kelkope extingesis, lua kordio quiesteskis, el
enterigis sua filieto ed adheris al Buddhista frataro.


Buddho ipsa predikis til sua morto dum cirkum 45 yari, marchante de
loko a loko, sequata da nombro de dicipuli. Segun la reguli di sua frataro
il manjis nur unfoye omnadie ed obtenis la manjaji mendikante. Il konvertis
reji, nobeli, Brahmani, komercisti, laboristi, homini de omna klasi, e
multi ek li divenis mem membri dil frataro o granda bonfaceri di ol. Il
adaptis sua diskursi segun la kapableso di sua audantaro, ed on mencionas,
ke lu ofte parolis en alegorii e paraboli, ma lu distingis sorgoze la strikta
senco del metaforala.

Kurta tempo ante lua morto il maladeskis de disho de fungi, inter qui
esis kelka venenozi. Lu mortis cirkum la yaro 480 a. K., evanta 80 yari.
Segun nova kalkuli sorgoza, la eroro pri la yaro di lua morto povas variar
nur po tri yari ye omna direciono, do esas inter 483 e 477; la maxim recenta
kalkulo fixigas la yaro 483 e mem la dio 13ma oktobro, ma komprenende to
ne esas certa.

Dum sua lasta hori Buddho parolis ankore al dicipuli qui esis proxima,
e lu repetis la precipua punti di sua doktrino. Kande li questionis lu,
qua pos lua morto devus esar la duktero dil frataro, lu respondis, ke la
reguli dil frataro e la fundamento dil doktrino devas esar lia duktero.
E kande lua dicipulo e konstanta akompananto Anando questionis, quale on
povas honorizar lu pos sua morto, lu dicis: �Me ne bezonas nek deziras
specala honori; ti ek mea dicipuli, qui sempre vivas segun la doktrino
e laboras sencese por lia plibonigo, honorizos me maxim bone.� Lua
lasta vorti esis: �Omna kompozita kozi esas pasema; laborez sencese
por via redemto.� (La vorto quan me tradukas per redemto povas anke
tradukesar per liberigo, fakte la Buddhista ideo di redemto esas liberigo
di omna ligili dil pasioni, e ne absorbo en Brahma, quale la Brahmani docis,
od eterna vivo en cielo, quale la Kristani docas.)

Buddho mortis en Kusinara, ne tre fora de sua naskoloko, ed esis kremacata
kun rejala honori, me ja mencionis, ke lua cindro dividesis en ok parti,
e ke on erektis granda monumenti en formi di kupoli sur li.

En ica kurta raporto pri la vivo di Buddho me povis mencionar nur la
precipua eventi; ma on povas vere dicar, ke lu esis un de la maxim eminenta
homi qui ultempe vivis. Lua influo ye lua samtempani esis grandega e sempre
direktita a lo bana. Li dicis pri lu: �Il vivas quale il predikas,
ed il predikas quale il vivas.� Lua modesteso esis tante granda kam
lua kompato ed amo a la sufranta homaro; kande on lektas la personala raporti
di lua dicipuli, on vidas, kun qua entuziasmo ed amo li adheris ad il.
Li omni volis esar sempre proxim lu, quo ne esis posibla. Por konsolacar
ti qui esis for de lu, il dicis: �Qua vivas sugun la doktrino, esas
proxim me.� Ne esas do astoniva, ke pos lua morto dum la yarcenti
kreesis legendi pri lua vivo, precipue en landi ube la Buddhismo propagesis
plu tarde. La grand amaso dil populo havas sempre la tendenco gloriizar
sua granda homi e heroi, e mem deigar li. Me ne povas mencionar hike la
legendi pri Buddho, quankam ofte belega e tre poezioza, pro ke li duktus
ni tro fore; me restriktis me ye la certa fakti di sua vivo.

Ankore cadie on ofras flori koram la statui di Buddho, ne kom sakrifiko
a deo, ma por atestar l'estimo e la veneraco quin on havas por lu kom la
maxim bona e saja de omna homi, quan on ne povas sate dankar pro donir
lua doktrino al mondo. Formulo di respekto quan on adoptis e repetas ankore
cadie, dicas: �Lu esas la Sublimo, la Maestro, la tote Lumizito,
la Perfekto en savo e konduto, la Benedikato, la Mondo-konocero, la Nekompareblo,
la Duktero dil ne-amansita homi, la Docisto di dei e homi, Buddho.�



La doktrino (Dhammo).


La vorto, per qua la Buddhisti nomas lia religio, Dhammo, tradukesas per
doktrino, lego, normo, religio, vereso, mondordino, segun la senco dil
frazo; fakte, ol kombinas omna ta signifiki ed esas por la buddhisti omno
to quon ni expresas per ta vorti.
Nia konoco dil vera, autentika Buddhismo fondesas sur la santa libri
dil tale dicita sudala Buddhismo, skribita en Pali linguo, linguo qua relatas
la Sanskrita simile quale la Italiana la Latina. La kolekturo nomesas Tip�taka,
t.e. Tri Korbi, pro ke ol esas dividita en tri parti. Quankam ol notesis
skribe erste kelka yarcenti pos la morto di Buddho, ni esas justifikita
konsiderar lia texto kom autentika. Esas vera, ke on ja savis skribar ye
la tempo di Buddho, ma pro manko di materii sur qui on povus skribar, on
uzis la skribaji nur por oficala avizi, quin on grabis sur stoni. Ma la
memor-fakultato dil Hindui esis ed esas tante granda e perfekta, ke mem
ankorecadie, quankam on havas omna ta libri, ed anke ti dil Brahmani, skribita
sur sikigita folii di palmieri, od imprimita sur papero, la majoritato
dil monaki e sacerdoti savas li tote memore. Max M�ller, un del maxim
eminenta exploristi en ica fako dicis, ke, se omna ta libri destruktesus,
li povus esar restaurata integre da ta personi. Pro la motivo, ke komence
la diskursi, e.c. konservesis memore, on uzis tre habila helpilo por memorar
li plu facile; on repetadis certa frazi, precipue le maxim importanta vice
uzar vorti quale ed, od, e.c.� Kande li notesis skribe, on konservis
li integre, t.e. kun omna repeti; ye unesma vido od audo lo semblas a ni
tre stranja, ma pos kelka tempo on kustumeskas lo, e kontree la repeti
di ta importanta temi en belega linguo sonas impozante ed inkulkas su anke
en nia memori. Ma altra e plu importanta efekto di ta metodo esas, ke la
texti esas extraordinare exakta, ed omna mikra deviaco od eroro dil kopiisti
quik deskovresas, per komparo kun similia expresuri.
Detalo quan me volas ankore mencionar esas, ke la diskursi da Buddho
komencas sempre per la vorti: �Tale me audis�. Lo venas de
ke pos la morto di Buddho la dicipuli aranjis koncilo ed omnu repetis la
diskursi, quin lu audis e memoris. Do en multa kazi ni certe havas ne nur
la idei, ma la propra vorti di Buddho.
La maxim bona moyeno enduktesar en la doktrino di Buddho esas komencar
per la diskurso quan lu ipsa komence uzis, kande lu parolis a la kin asketi
e quan me, ja aludis. Ol nomizesas: �La Diskurso pri la Fondo dil
imperio di Yusteso� ed esas reale la fundamento dil doktrino. Ol
traktas la tale dicita Quar Nobla Veraji, e lua texto esas:
�Esas du extremi, frati, quin mustas evitar ta qua tendencas a
la redemteso. La una extremo, la tendenco al satisfaco dil pasioni e sensuala
jui, esas vulgara, ordinara e koruptanta. L'altra extremo, la su-tormento,
esas chagrenizanta, tormentanta e vana. Nur la mez-voyo, quan la Parfinito
trovis, evitas ta du labirinti, apertas la okuli, donas savo e duktas a
la liberigo, al sajeso, a la lumizo, al Nibbanam.
To esas la Nobla Okopla Mez-voyo, nome justa koncepto, justa rezolvo,
justa parolado, justa ago, justa vivo-maniero, justa esforco, justa meditado,
justa koncentrado.
Ico, frati, esas la nobla verajo dil sufro: Nasko esas sufro, maladeso
esas sufro, morto esas sufro, chagreno, mizero, doloro e desespero esas
sufro. Esar unionita a ne-amataji, esar separita de amataji, ne obtenar
to quon on deziras esas sufro; kurte, la kin grupi di adherado esas sufro.
Ico, frati, esas la nobla verajo dil nasko dil sufro: Ol esas la dursto,
qua genitas rinasko, qua akompanesas da plezuro e juado, qua amuzas su
sive hike sive ibe, nome la dursto a sensual avideso, la dursto a vivo
en ica od altra mondo, la dursto a nihiligo.
Ico, frati, esas la nobla verajo dil ceso dil sufro: Lo esas la tota
renunco, nihiligo, forjeto, desmeto, forpulso di ca dursto.
Ico, frati, esas la nobla verajo dil voyo qua duktas al ceso dil sufro:
Ol esas ica nobla okopla voyo, nome justa koncepto, justa rezolvo, justa
parolado, justa ago, justa vivo-maniero, justa esforco, justa meditado,
justa koncentrado.�
Ica poka frazi ye unesma aspekto semblas tre simpla, preske tro simpla
por enuncar la fundamento di granda religio o filozofio; ma tamen li esas
omno to e bezonas multa studiado por esar komprenata en lia toteso. La
sola maniero por facar to, esas rilektar li ofte, e meditar profunde pri
li. Me volas kurte explikar li.
L'unesma verajo ne bezonas multa expliki. On nur devas regardar cirkum
su per apertita okuli ed oreli por konvinkesar, ke la vivo esas sufro e
ke la poka instanti, dum qui on ne sufras, korpale o mentale, esas nur
interrupti dil sufro. Ne esas necesa regardar la mondo-milito kun lua sennombra
dolori e lakrimi, pro ke on povus objecionar, ke ol esas extraordinara
situeso; on devas nur vizitar la hospitali, la karceri, la dementerii,
la hemi dil poviri, la bucheyi ed altra tala loki por konvinkesar pri la
vereso dil unesma verajo. Ti qui vivas tante egoiste, ke li ne vidas omnube
la nemezurebla sufro, o qui opinionas, ke �ca mondo esas la maxim
bona de omna posibla mondi� (Leibniz), povas refuzar la doktrino
di Buddho; ol ne facesis por li. Esas do nur necesa explikar la expresuro:
�La kin grupi dil adherado.�� Buddho per preske naturciencal
exakteso deskompozis la homo en kin ingredienti: La korpo, la sentimenti,
la percepto, psikala tendenci (subkoncio), e la koncio. E lu pruvis, ke
li esas pasema single e konseque kune. Do la adherado a tante pasema kozi,
al personalajo, esas vana e duktas balde o tarde al sufro.
Esas necesa examenar plu detaloze la duesma verajo; ol montras la kauzo
dil universala sufro. Ta kauzo dil tota divenado, do, dil vivo e di omna
sufri, nomesas Trishna en Sanskrita, Tanha en Pali. La literala traduko
di ca vorti signifikas: Dursto. Probable on selektis ta vorto pro ke en
varmega landi, quale India, la dursto esas la maxim granda tormento. La
senco en nia expres-maniero esas volo al vivo. (�Sen komenco e fino
esas ica mondo, nekonocebla esas la komenco dil enti submersita en iluzioni,
qui, sizita dal volo al vivo, sencese esas duktata a nova naski e nova
sufri.�) Ma ol ne esas la volo al vivo da Schopenhauer, qua esas
trans tempo, spaco e kauzeso, do metafizikala, la �kozo en su�.
Kontree Buddho docas, ke la volo al vivo, la dursto, esas cisa, quale omno
qua esas acesebla per nia konoco, e ke ol esas submisita a la lego dil
kauzeso. Altre ol ne povus esar la aganta kauzo dil vivo e konseque dil
sufro. Ma ol esas anke la efekto di kauzi, altre ne esus posibla nihiligar
ol per la nihiligo di la kauzi. Ta dursto o volo al vivo esas la volo al
existo, qua manifestas su en homi, animali e planti, e mem en la ne-organika
naturo. En la homi ol esas la koncianta e nekoncianta volo ed manifestas
su pozitive kom avideso, negative kom odio, omnakaze kom egoismo. En kelka
homi ta dursto manifestas su kom dursto al nihiligo; esas ti qui ocidas
su. Ma to anke esas vana, nam esas anke speco di egoismo, e li mustas rikomencar
en nova vivo ube li cesis. Nur ti qui ja atingis la skopo, povas ocidar
su sen mala efekto. Omna lia agi esas senegoista.
La triesma verajo esas simpla: Se la kauzo, la dursto, cesas, anke la
efekto, la sufro, cesas.
La quaresma verajo montras la voyo, qua duktas al ceso dil sufro, la
nobla okopla voyo. Omna de ta ok parti komencas per la vorto justa, e quo
esas justa en omna kazo, explikesas detale en la diskursi di Buddho, quale
omna punti dil sistemo. Me povas donar nur kurta rezumo pri li.
Justa koncepto siginifikas justa opinioni pri la naturo dil existo,
la
profunda savo dil quar veraji, e libereso de superstico e prejudiki.
Justa rezolvo esas la ferma rezolvo vivar segun la doktrino pos esir
trovata kom vera, e perseverar til la fino, l'atingo dil skopo.
Justa parolado esas: Ne mentiar, ne kalumniar, ne parolar rude e ne
parolachar superflue.
Justa ago esas: Ne mortigar nek homi nek animali, ne prenar to quon
on ne recevas voluntale, ne vivar nechaste.
Justa vivomaniero esas: Ne havar profesiono od okupeso qua efektigas
sufro ad irga vivanta ento, exemple buchar, chasar, vendar ebriiganta drinkaji,
sklavo-komerco, e.c.
Justa esforco esas quaropla: L'esforco por ne lasar naskar en ni mala
pensi e deziri; l'esforco por forpulsar mala pensi e deziri, qui ja existas
en ni; l'esforco por vekigar lo bona qua ne ja existas en ni; l'esforco
por developar lo bona qua ja existas en ni. (Por montrar quale la Buddhismo
ne nur donas preskripti e lasas la sequo al singlu, ma anke explikas quale
on devas exekutar li e montras la maxim bona maniero facar lo, me volas
citar, quale ol konsilas facar l'esforco por ne lasar naskar en ni mala
pensi e deziri. Ol dicas: Kande tala pensi e deziri naskas, on devas probar
ganar ek ta idei altra salutara, od on devas examenar la doloroza naturo
di ta pensi, od on devas ne donar a li irga konsidero od atenco, od on
devas analizar le e deskompozar li en lia elementi, od on devas abatar
li kun apliko di omna fortesi e kun uzo dil maxim granda energio. E lore
on vidos ke ta mala, nesalutara pensi dissolvesas e desaparas e la mento
divenas ferma, kalma e forta. - Ed omna ta moyeni itere single explikesas
en diversa diskursi por montrar, qua de ta moyeni esas la maxim bona en
singla kazo.)
Justa meditado che la Buddhisti okupas quaze la sama funciono quale
la prego che la deisti, (Judi, Kristani e Mahomedani). Ol vizas ke la doktrino
divenez, por tale dicar, intuicala, e penetrez la tota pensado ed agado
dil homo. Nam ne suficas askoltir e komprenir la doktrino, ma on devas
inkulkar ol per iterata studiado e per certa exerci, tale ke ol esas sempre
prezenta e guidas la ago, mem la semblante minim importanta, en omna instanto.
Justa koncentrado signifikas interna kolektado, koncentrado dil spirito.
Ica koncentrado ofte duktas a stando di quaze su hipnoto; on asertas ke
ta stando helpas penetrar a diversa trancendanta kapablesi; ma ca stadi
ne esas necesa por atingar la skopo, Nibbanam, ma nur helpili, e Buddho
ipsa dicis ke li sole ne suficas por atingar ta skopo.
Ni vidis nun, ke la diskurso pri la Quar Nobla Veraji, qua ye unesma
instanto semblas preske tro simpla por kontenar la tota doktrino, fakte
esas profundega e bezonas longa studiado por komplete komprenesar.
Existas anke kurta formulo, qua donas la esenco dil doktrino per un
frazo. Ulfoye Sariputto, lore adheranto di altra maestro, renkontris Assaji,
un del kin unesma dicipuli di Buddho, e questionis lu pri la doktrino,
quan il sequis. Assaji respondis, ke il ne povas donar detaloza deskripto
dil doktrino, esante dicipulo nur depos kurta tempo, ma Sariputto pregis
lu donar nur kurta rezumo, e lore Assaji dicis: �De la kozi, qui
rezultas de kauzo, la Parfinito deklaris la kauzo ed anke lia nihiligo.
Ton la grand asketo docas.� Kande Sariputto audis ta vorti, lu komprenis:
�Irgo qua esas submisita al nasko, esas anke submisita al ceso.�
Tre joyigita lu komunikis ta expliko a sua amiko Moggallano, e la du juntis
su al frataro di Buddho e divenis lua maxim eminenta dicipuli.
En ta sentenco ni renkontras l'unesma formuligo di la lego dil kauzeso,
di kauzo ed efekto (Nidanam en Pali). E reale Buddho ne nur esas la deskovrinto
di ta lego, sur qua esas fondita nia tota cienco, ma lu konstruktis sur
ol sua tota doktrino. La maxim simpla formulo, per qua on expresis ta lego,
esis: �Se ico esas, ito esas, se ico ne esas , ito ne esas.�
En la diskursi di Buddho on renkontras tre ofte formulo de dekedu membri,
qua donas konekto di kauzo ed efekto en plu metodala maniero, la tale dicita
Pataccasamuppado, (la litero, quan on trasskribas per c en Pali, pronuncesas
ch en Ido), la Origino per Dependo. L'unesma membro di ta kateno (konekto)
esas Avijj� o nesavo, e la formulo enumeras la diferanta kateno-membri,
til ke on arivas al fino, nasko, morto e sufro. Lo duktus ni tro fore,
se ni volus enumerar la tota kateno ed explikar la singla parti. La formulo,
ligante la singla membri, sempre uzas la vorti: �Dependante de...
formacesas...�, ed ol finas per : �Tale la tota sufro-kateno
naskas.� Pose retroirante la formulo dicas: �Per la kompleta
abandono di... cesas...�, ed ol finas per: �Tale la kompleta
nihiligo di ta sufro-kateno eventas.� - Me volas nur direktar la
atenco al unesma membro e konseque al prima kauzo dil sufro, nesavo, por
montrar quale alte la Buddhismo prizas la savo. Nesavo en la Buddhista
sistemo esas la prima kauzo di omna malaji, mem dil vicii, qui pro to en
la Buddhismo on ne nomas peki, ma erori. Plu tarde ni vidos, ke la perfekta
homo bezonas etiko e savo; nur una de la du ne suficas. Etiko esas la bazo;
intelektala perfektigo esas egale necesa. Fakte la Buddhismo esas nur sistemo
di su-kontrolado e su kulturo.
Buddho docas ke omno en la mondo esas evento, proceso, divenado, transformo
e paso. Kande ulu questionis lu: �Quo esas omno?� lu respondis:
�Okulo e korpala formi, oreli e soni, nazo ed odori, lango e sapori,
korpo e kontakti, mento ed idei.� Do Buddho deskompozas la mondo
en lua elementi preske tote samamaniere, ya mem preske per la sama vorti,
quale nia maxim progresema ciencisti. (On vidas ke la Hindui agnoskas sisesma
senco, la mento).
Buddho limitizis su strikte al problemo quan lu volis solvar, la sufro
e la cesigo dil sufro. Ulfoye lu dicis: �Quale la maro esas permeita
nur da un saporo, la saporo dil salo, tale mea doktrino esas permeita nur
da un saporo, la saporo dil redemto.� Ed altrafoye: �Nur unon
me docas, la sufro e la redemto del sufro.� E lu refuzis diskutar
la metafizikala spekulaji di sua samtempani. Il pozis su ferme sur la sulo
dil realeso e sempre insistis, ke on devas regardar la kozi quale li fakte
esas. Do en la Buddhismo nultempe eventis e nultempe povas eventar kontreajo
inter religio e cienco, quale en omna altra religii. Kande unfoye ermito
venis che lu e pozis la lore ordinara questioni: �Ka la mondo esas
eterna o ne, ka la mondo esas sen-limita o ne, ka la korpo e l'anmo esas
sama, o quale l'anmo diferas del korpo, ka l'ento qua esas redemtita del
cirklo dil metempsikoso existas o ne plus existas, od existas ed anke ne
existas, o nek existas nek ne existas pos la morto?� lore Buddho
respondis per la sequanta parabolo: �Se irga homo esas atingata da
venenizita flecho, e lu dicus al mediko, qua volas extraktar la flecho:
Me ne permisas extraktar la flecho, til ke me savas, de qua kasto la homo
esas qua pafis ol, quale lu nomesas, ka lu esas granda o mikra, korpulenta
o tenua, ube lu lojas, ek qua materio esas la pinto dil flecho, ek qua
materio esas la kordo dil arko, e. c., e. c., ta homo mortus ante ke lu
savus omno to. Same ulu, qua volus studiar omna ta filozofiala e metafizikala
questioni, mortus ante ke lu konceptabus li. La respond e solvo di tala
questioni ne duktas al kalmigo, al reala savo, a la lumizeso, al Nibbanam.�
Ma la limitizeso al realeso ed al questiono pri la sufro e la redemto del
sufro tote ne signifikas renunco a serioza e profunda pensado. Segun la
doktrino di Buddho, la redemto ne esas por la mentale povri, ma nur por
la serioza penseri.
Pro ke Buddho limitizis su strikte al realeso, lu anke refuzis spekular
pri una unesma kauzo; omno quo existas, o plu bone dicita, omno quo eventas,
esas efekto de kauzi, ta kauzi anke esas efekti de kauzi e tale al infiniteso;
unesma kauzo ne esas pensebla. Do ne existas kreinto dil mondo, exter-mondala
mondo-domminacisto e mondo-judiciisto; unesme pro ke la questiono pri la
kreinto di ta kreinto quik prizentas su, e duesme pro l'universala valideso
di la lego dil kauzeso, ne existas okaziono, nek spaco, por deo qua povus
intervenar en la mond-ordino.
Ma Buddho ne negas la posibleso dil existo di tale dicita deo o dei,
altravorte, di enti superiora a homi. La Hindui tatempe kredis ye multa
dei kun un maxim alta deo, Brahma, e lia religio, konsistis precipue en
pregi e sakrifiki a la diversa dei. Buddho ne disputis la existo di dei,
pro ke quale ni ja vidis, lu limitizis su strikte ye sua temo ed evitis
omna metafizikala, super-tera teorii. Ma lu docis, ke anke la dei, se li
existas, esas submisita a la lego dil kauzeso, ke se forsan li vivas multe
plu longe kam homi, esas plu povoza e posedas qualesi, qui ne ja developesis
che la homi, tamen li esas mortala e ne havas povo por intervenar en la
mond-ordino, nek por rekompensar, nek por punisar. L'universo esas grandega
ed en ol povas existar multega posiblesi, nur ne la posibleso nihiligar
la lego dil kauzeso, la fundamento dil mond-ordino. Tale la dei en la Buddhismo
divenas quaze figuranti e servas en la populara, etikala rakonti por augmentar
la bona qualesi di Buddho; generale li esas bonvolanta e quaze servisti
di Buddho, omnakaze nenociva. Existas multa tala rakonti, tre interesanta
kom indiko di la lora tempi, e preske sempre tre humoroza; fakte la humuro
esas anke signo dil vera Buddhismo, ne nur la seriozeso. La maxim alta
deo, Brahma, en ta rakonti esas generale bon-kordia kerlo, fiera pri sua
ofico, ma ne tre inteligenta. Ma regretinde me povas citar nula de ta rakonti
pro manko di spaco, ol duktus ni tro fore de nia projeto; me povas nur
donar la maxim importanta punti e devas omisar omna kozi di duesma ordino.

La dei en la sistemo dil Buddhismo havas nulo dicenda, pro to omna prego,
omna sakrifiko, kurte dicita, omna rituala, oficial agi, esas ne nur superflua,
ma nociva, pro ke li produktas esperi qui ne realigesas, prodigas precoza
tempo e deturnas de justa koncepti. Pro to Buddho docas ke omna kredo al
valoro di pregi ed oficii esas un del maxim granda erori, un del tale dicita
ligili, qui impedas la realigo dil redemto. Ed esas interesiva, ke la moderna
Buddhisti desaprobas la Kristanismo, pro ke li asertas ke li asertas, ke
ol esas un de ta ligili, la ligilo per ritui ed oficii.

Pro ke nulo stabila existas en la mondo, ma nur diveno e paso, anke
la homo esas tote pasema. Ni ja vidis ke Buddho deskompozas la personalajo
en kin grupi, la korpo, la sentimento, la percepto, psikala tendenci e
la koncio, e ke lu pruvas ke li esas senecepte pasema. Per parabolo, on
komparas la persono a veturo; quale ica asemblesas ek diversa parti, roti,
timono, axo, e. c., ma efektive ne existas veturo, ma nur ensemblo di ta
parti, tale la persono existas nur ek ta kin grupi. Buddho nomizas li grupi,
pro ke omna de li anke esas ne-unajo, ma kompozita ek multa parti. E pro
ke li omni esas pasema, anke existas nulo stabila en la personeso, nulo
esanta, nulo eterna. Ol esas, quale omno en la mondo, sumo de eventi. Nulube
on trovas traco di nemortala anmo.
Ica ideo esas expresita en la konocata formulo dil Tri Signi (Tiratana),
qua esas un del fundamenti dil Buddhismo: �Omna formaco esas nekonstanta,
omna formaco esas doloroza, omna formaco esas anatta�. Anatta esas
desfacile tradukebla: ol signifikas ne-reala, ne-substancala, sen-ferma,
permananta, persistanta, duranta bazo, sen to quon on ordinare nomizas
anmo. Reale ta formulo donas a ni bona ideo pri la filozofio dil Buddhismo.

E Buddho facas la konkluzo di ta fakto e pruvas ol per la sequanta argumento:
�Ka la korpo esas konstanta o nekonstanta? - Nekonstanta. - E to
quo esas nekonstanta, ka to esas doloroza o feliciva? - Doloroza. - E to
quo esas nekonstanta, doloroza, kad on povas konsiderar to en ta senco:
to esas mea, to esas me, to esas mea ego? - Certe ne.� - Pose to
repetesas kun l'altra quar grupi, do kun la tota persono, ed on arivas
al konkluzo, ke on ne devas akrochar su a tante pasema kozi.

La Hindui lore kredis e kredas ankore nun ye la metempsikoso, t. e.
l'anmo-migrado, e li konsideras ta fakto kom la sola kompensanta yusteso.
Li vidas, ke tre ofte la malo vivas felice e joyoze, dum ke la bono perisas
mizeroze, e lia sentimento di yusteso demandas savar la kauzo di tala semblanta
neyusteso. Do li konkluzas, ke la malo juas nun l'efekti di boneso en pasinta
vivi, e la bono sufras pro maleso en pasinta vivi. E li asertas, ke l'anmo
migras de korpo a korpo, homala, animala o deala, pos omna morto, segun
strikta lego di yusteso.
Pro ke Buddho negas l'existo di tala nemortala, lu logikale anke negas
la metempsikoso o riinkarnaco dil anmo. Komprenende lu ne negas la psikal
procesi, quale senti, idei, patosi, vol-expresi, e. c., lu nur negas nur
la tale dicita anmo, certa ulo, ne-materiala loko, cielo, purgatorio od
inferno, ed ibe vivas perpetue. Ma proke lu esis konvinkita, ke l'universala
lego dil kauzeso efikas ne nur en la materiala mondo, ma en la tota mondo,
l'universala lego dil kauzeso efikas ne nur en la materiala mondo, ma en
la tota mondo, do anke en la etikala, lu ne forjetis la ideo entote, ma
lu deduktis rinasko. Tale: la vivo-proceso, qua formacas la persono, ne
esas nur materiala, ma ol havas ankore altra kauzo. Ta kauzo esas la dursto,
la forco quan ni renkontris en la duesma verajo kom kauzo dil sufro. Anke
la moderna naturcienco docas, ke la materio e la forco restas sempre egale
granda, ke li nur chanjas lia aspekto ed agado, ma ke lia maso ne diminutas
nek augmentas. Do tam longe kam ta dursto existas kom kauzo, ol mustas
efikar e genitar lua efekto. E se la materiala bazo, sur qua, ed en qua,
ol agas, disfalas per la morto, ta kauzo mustas sizar altra apta peco de
materio por durar agar. Nova vivanto formacesas, nova ento, e la proceso
di diveno e paso kontinuas, tam longe kam la kauzo existas.
Por explikar ta desfacila procedo l'anciena Buddhisti ja uzis diversa
paraboli, exemple:� Supozez, ke ulu acendas lampo. Kad ol povas brular
dum la tota nokto? - Yes.- Ka la flamo dil unesma vigilo esas la sama kam
ta dil duesma vigilo? - no. - En la duesma la sama kam en la triesma? -
No. - Lore, kad esas altra flamo, qua brulas en l'unesma, altra en la duesma,
ed altra en la triesma vigilo? - No; la flamo ligata al sama lampo brulis
dum la tota nokto. Same eventas ye la duro dil enti. Unu mortas, unu naskas,
sen interrupto, un existajo sequas altra, same kam la koncio-instanti sequas
uno l'altro sen interrupto dum la vivo. - Altra parabolo dicas: Esas simila
a la lakto, qua venas del bovino, divenas kremo, pose butro. Kad esas justa
dicar: La lakto esas sama kam la kremo e la butro? - No, ma plu juste esus
dicar: Dependanta de ito, ico naskas. Same l'existo dil enti rinovigas
su. Ed anke ja lore on questionis: Kad esas la sama qua rinaskas od altru?
Ed on respondis: Nek la sama, nek altru. - Ma lore ne esas la sama, qua
facas irga ago e qua recevas la rekompenso o la puniso. - Me ne esas la
sama, ma anke ne esas altru, nam sen la dursto dil unu, l'altru ne aparabus.
- Donez exemplo: - Se ulu plantacas arboro ed altru plu tarde furtas frukto
di ta arboro, ka la furtero povas alegar kom exkuzo, ke lu ne prenis posedajo
dil altru, pro ke l'altru ne posedas la frukti, ma nur l'arboro? - No,
nam sen l'arboro la frukti ne existus.

Ni vidas, ke on probis explikar maxim bone posibla ta doktrino per paraboli,
ma quale omna paraboli, li explikas nur parte. La desfacilajo por ni komprenar
la procedo di tale dicita rinasko, existas en nia koncepto dil personeso
kom estanta duranta ento, dum ke reale ol esas sucedo di instantala koncio-instanti,
e ke reale la persono vivas nur dum un koncio-instanto, mortas e pose rinaskas
per la sequanta koncio-instanto. Ni ne esas sama en du sequanta instanti,
nek fizikale, nek mentale, ma ni perceptas ta chanji nur pos longa tempo,
pro ke generale li esas mikrega. La cienco asertas, ke omna atomo dil korpo
chanjas en cirkum sep yari, e la mento chanjas multe plu rapide. Ulfoy
Buddho dicis tre juste: �Esus plu justa konsiderar la korpo kom fixa
kam la mento, nam olta chanjas min rapide.�
Nun la questiono prizentas su, ube ta forco rifixigas su, qua materio
ol sizas. To eventas sugun tote determinita lego: la forco fixigas su,
ube ol renkontras tote fitanta materio. Se dei existas, li mustas konsistar
ek irga materio, mem tre subtila, e la kauzo povas duktar al nasko di nova
ento en la mondo dil homi, animali, forsan anke a mondi kun plu desfavoroza
kondicioni, quin en anciena India on imaginis kom mondo di demoni ed inferno.
L'universo esas grandega e la posiblesi esas infinita. On povas hike uzar
la komparo kun la radio-telegrafado: la sendita mesajo ne manifestas su
omnube, ma nur en ta aparato, qua akordas exakte kun la send-aparato. Ed
ante la deskovro dil telegrafado sen-fila on regardabus to kom neposibla.


La forco havas certa qualesi ye l'instanto di la morto, e ta qualesi
formacesis dum la vivo dil ento. Omna ento genitas la tendenco a repeto,
ol tendencas divenar kustumo, e la povo dil kustumo formacas la karaktero.
La ago influas ne nur l'extera mondo, ma anke la aganto ipsa. Ta qua agas
bone, kustumeskas agar bone, e per to divenas bona ed inverse. E tale lu
kelkope posedas certa karaktero ye l'instanto di la morto, e segun ta stando
lu rinaskas, tam longe kam la kauzo, la dursto kontinuas.

Ago nomesas Sanskrite Karma, en Pali Kammam. E la tante ofte miskomprenita
doktrino di Karma signifikas nulo altra kam la lego, ke bona agi duktas
a bona rinasko, e mala agi a rinasko en mala cirkonstanci, quo esas l'apliko
di la lego dil kauzeso al etikala domeno. Ma la frukti dil agi konsistas
nultempe ye eterna feliceso od eterna doloro. Omno eventas en la mondo
dil diveno e paso, do, kande l'efekti dil bona e mala agi exhaustesis,
li cesas agar, e l'efekti di nova agi komencas agar, e tale dicita dei,
pos la ceso dil agi, qui duktis li a lia mondo, povas rinaskar kom homi,
ed inverse, segun ke nova mala o bona agi komencas efikar.
Ma la procedo, segun la doktrino di Buddho ne eventas strikte mashinale,
tale ke certa ago recevas sempre la sama kompenso, ma lo dependas anke
del individuo, de lua tota tendenci e volo, kurte, de lua karaktero. Buddho
montris to per parabolo: �Esas quale se ulu pozas manuedo de salo
en kikra vazo de aquo. Ka vi opinionas, ke la poka aquo en ta vazo divenas
saloza per ta manuedo de salo? - Certe. - E pro quo? - Pro ke esas nur
poka aquo. - Ma se ulu pozus manuedo de salo en la granda Ganges-fluvio;
ka vi opinionas ke la Ganges-fluvio divenos saloza per ta manuedo de salo?
- No. E pro quo? - Pro ke la quanto de aquo en la Ganges-fluvio esas grandega.
Tale la sama ago facita da certa homo havas altra efekto ye lu ipsa segun
lua karaktero.� Buddho formuligas la lego di Karma tale: �Quale
homo recevas la kompenso, tale ol korespondas lua ago�; e lu negas
la formulo: �Quale homo agas, tale lu recevas la kompenso.�
Subtila, ma tre importanta, difero.

Per la strikta sequo dil okopla voyo on kelkope arivas a sempre plu
granda perfekteso, e la dursto qua genitas la rinasko, extingesas. Do,
rinasko ne plus eventas ed on atingas la skopo dil Buddhismo, qua nomesas
Sanskrite Nirvana, en Pali Nibbanam. Ta stando ne esas morto; la literala
traduko di ta vorti esas extingo, quale extingo di lampo. Ed al questiono
qua extingesas, la respondo esis: �avideso, odio ed iluziono, la
tri fairi dil egoismo�. Nirvana, segun la doktrino di Buddho esas
do mentala stando ed atingesas dum la vivo; exemple Buddho arivis a Nirvana
en la nokto sub l'arboro en Buddha Gaya e vivis ankore dum 45 yari. En
la Brahmanismo la sama vorto signifikas eniro dil anmo en Brahma, e konseque
atingesas erste pos la morto. La uzo dil sama vorto por du tante diferanta
kozi efektigis multa erori che Europana studianti dil Buddhismo. Ed ankore
cadie multa personi, mem eruditi, opinionas ke la Buddhista Nirvana signifikas
la nihilo. Kontree, ol esas stando di perfekta libereso e feliceso, e Buddho
dicis pri su ipsa pos atingir Nirvana: �Inter ti qui esas felica
en la mondo, me anke esas.� Reale ta stando di feliceso e sereneso
esas partikulareso dil Buddhismo. Dum ke altra religii kondamnas, o adminime
ne rekomendas la sereneso, la Buddhismo konsideras ta stando kom un del
kondicioni por avancar en la nobla voyo. Ta feliceso augmentesas ankore
per la penso, ke on atingis ta stando per propra esforci, ke ol ne dependas
del graco di ula deo e ke konseque nula deo, nek diablo, povas forprenar
ol.

La persono qua atingas ta stando nomesas Arah�, quon on povas
tradukar per santo. Lu vivas ankore til ke l'efekti di antea Tanha e Karma
exhaustesis, e pro ke omna agi facesas nun tote senegoiste, nula nova Tanha
e Karma formacesas, altravorte la dursto extingesis, nula forco existas
ye la morto por sizar nova materio, do nula rinasko eventas.

Ka lore on eniras la nihilo? Yes e no. Yes, se ni aplikas nia kategorii
di spaco e tempo, sen qui ni povas reprezentar a ni nulo, a ta stando.
Lore reale Nirvana esas la nihilo. No, se ni pnsas ke la homala intelekto
ne povas penetrar en regioni ube ta kategorii forsan ne regnas. Buddho
konsideris ta questiono kom una qua ne helpas atingar la liberigo del sufro
e nomizis ol, quale ti pri la eterneso dil mondo, e. c., trapo dil opinioni,
reto dil opinioni. Lu nulatempe livis la solida sulo dil realeso, e de
ta solida vidpunto lu vidis, ke tam la idealisti kam la materialisti transpasas
la limiti dil realeso; iti, pro ke li afirmas to quon li ne povas savar,
ici, pro ke li negas to quon li ne povas savar.

Irgaquale on opinionas pri la teorio dil rinasko, on mustas agnoskar,
ke ol plu bone kam irg altra, explikas la semblanta neyusteso en la fortuno
dil maxim multa personi; ol anke explikas plu bone kam irg altra la fenomeno
dil geniozi e dil tale dicita marvel-infanti, quin la lego di heredado
en la maxim multa kazi ne povas explikar. L'objeciono, quan on ofte audas,
ke la persono ne memoras lua antea vivo, ne esas valida; la persono anke
ne memoras la maxim multa eventi di sua nuna vivo, precipue ti dil komenco,
qui tamen esas tre importanta por sua nuna vivo. La memoro esas ligita
al cerebro, qua komprenende esas altra en omna vivo; tamen on ofte renkontras
infanti en Buddhista landi, precipue en Burma e Japonia, qui dum l'unesma
yari di lia vivo parolas pri l'antea vivo, ed on verifikis lia aserti en
multa kazi; kande li oldeskas, li kelkope perdas la memoro pri ta eventi.
Ed eventas kelkafoye che ni, ke ulu qua unesmafoye venas en certa regiono,
havas la ferma konvinkeso, ke lu ja esis en ta loko antee. On explikas
anke per ta teorio la remarkinda fakto di simpatio od antipatio inter diversa
personi ye unesma vido. Do on ne devus kategorike negar ica teorio; ol
esas tre desfacile pruvebla, ma ol esas posibla.

Me restis kelke longe che ta temi, pro ke li esas kelke desfacila por
ni, qui esas edukita en tote altra idei, e li esas tre importanta por justa
kompreno dil Buddhismo; ma li ne esas necesa por vivar segun olua etikala
preskripti. Nam, quale omno en la Buddhismo, on devas adoptar nur to quon
on komprenas, e mustas adoptar nulo per kredo.



La etiko (Silam)


La kozo, qua sempre atraktis maxime la personi qui studiis la Buddhismo,
esas lua sublima etiko. Sen bezonar deo, qua donas imperi, ol donas precepti
qui suficas por omna relati dil vivo e qui vizas nur la bonstando dil aganto
e di lua kun-enti. (Ne nur la homi, ma anke l'animali e mem la planti).
En la belega versaro, nomizita Dhammapadam, un del santa libri dil Buddhismo,
on renkontras bela e kurta defino dil doktrino de etikal vidpunto, quale
la supre mencionita verso da Asajji esas del filozofial vidpunto: �Evitar
omna malajo, facar lo bona, netigar la propra kordio; to esas la religio
di Buddho.�

Ni ja vidis, quale la okopla voyo duktas al skopo. Por la ordinara homi,
qui ne volas, o pro lia Karma, lia situeso, ne povas sequar ta voyo en
lua singla membri, on havas kin precepti, qui esas obligala por omna homo,
qua nomizas su Buddhisto. Quale on vidos, ta precepti ne esas en formo
di imperi, pro ke la Buddhisti ne agnoskas deo, qua povas imperar a li;
ma ta precepti esas voluntala promisi. Lia texto esas:

Me promisas ne mortigar (ne nur homi, ma anke animali).

Me promisas prenar nulo, quan on ne donas a me voluntale. (Do ne nur
furto esas interdiktita, ma anke exploto, uzuro, e. c.).

Me promisas ne facar nepermisista sexuala agi. (Lo nepermisita esas
detaloze explikita en plura diskursi).

Me promisas ne mentiar, nek kalumniar.

Me promisas ne uzar ebriiganta drinkaji. (En tropikala regioni ta interdikto
esas ankore plu importanta kam che ni, pro ke l'efekto dil alkoholo ibe
esas ankore plu nociva).

Omna ta precepti traktesas detaloze en multa diskursi da Buddho, tale
ke nula dubito povas existar pri lia aplikado en omna posibla situesi.
E ne nur la negativa interdikto esas traktata ed explikata, ma anke la
kontrea pozitiva ago. Exemple on ne nur interdiktas la� mortigo, ma
on rekomendas fote la bonvolo ed amo, ed on interdiktas anke omna speco
de tormento a homi ed animali.

Me ne povas donar plu bona deskripto dil Buddhima etiko, kam per citaji
dil tale dicita santa libri, e l'exakta texto donos plu bone la reala spirito
dil doktrino, kam irga expliko. Komprenende me povas selektar nur relative
poka citaji ek la granda nombro, e la selekto esas kelke desfacila, pr
ke on mustas omisar multa bela kozi, quin on volunte montrus.

Hike mikra antologio, selektita hazarde e sen-ordine: �La vinko
dil avideso, dil odio, e dil iluziono, to esas la religio di Buddho.�
- �Amo e boneso esas vera religio.� - �De irga qua doktrino
vi konvinkesas, ke lo duktas a paco e ne a pasioni, a humileso e ne a fiereso,
al deziro a poko e ne al deziro al multo, a kontenteso e ne a disputemeso,
di ta vi povas savar, ke ol esas la verajo, la lego, la doktrino dil maestro.�
�Buddho ne prizas la donaji quin on donas a lu, ma ti quin on donas
a la povri.� - �Qua volas honorizar me, flegez la maladi.�
- �Meditado pri pasemeso duktas al vinko dil avideso, meditado pri
sufro duktas al ceso di odio, meditado pri la ne-existo di nemortal anmo
duktas a ne-egoismo.� - �Nirvana esas, ube la precepti di yusteso
ed etiko exekutesas.� - �Kande la fairo dil avideso, dil odio
e dil iluziono, e la flami di omna altra pasioni extingesas, lore Nirvana
atingesas.� - �Saneso esas la maxim alta havajo, kontenteso
esas la maxim alta trezoro, mento-paco esas la maxim bon amiko.�
- �La maxim bona dono esas la dono dil verajo.� - �Beata
esas la pacemo, nam vinko genitas enemikeso e vinkeso produktas sufro.�
- �Beata esas ta qua donas kun pura kordio; vere me dicas a vi, tala
homo esas plu granda kam ta, qua ganis cent kombati e vinkis omna sua enemiki.�
- �Beata esas ti, qui vinkas su ipsa.� - �Beata esas
ti qui honorizas sua genitori.� - �Beata esas ti, qui esas
libera de odio, meze di odianta mondo.� - �Vera feliceso existas
nur ube justa pensi lojas en la kordio.� - �Esas anciena verajo:
Odio nulatempe vinkesas per odio, nur amo vinkas odio.� - �On
vinkez iraco per amo, la malo per boneso, la avaro per donado, la mentiero
per vereso.� - �Kun pura kordio e plena de amo me volas traktar
altri quale me ipsa.� - �Me abominas bonajo aquirita per ne-yusteso
quale nutrivo venenizita.� - �En quo existas vera religio?
En to ke on efektigez maxim poka sufro posible, ke on facez lo bona maxim
ofte posible, e ke on manifestez amo, kompato, ver-dicemeso e pureso irgekande
posible.� - �Ne per nasko on divenas veneracinda, ne per nasko
on divenas desestiminda, per agi on divenas veneracinda, per agi on divenas
desestiminda.� (Aludo al pretendi dil kasti e klasi). - �Honorizar
la genitori, protektar spozo e filii, okupar su pri pacema mestiero, to
esas alta benediko.� - �Qua serchas sua propra feliceso e tormentas
sua kun-kreuri, qui anke deziras feliceso, ne trovos vera paco.�
- �Bon-volo a subordiniti, respekto ye ti qui meritas respekto, su-dominaco
unionita kun boneso e karitato, tala e simila agi esas la ritui quin vi
devus praktikar e ne supersticoza ritui e kustumi.� (Aludo al kustumi
dil Brahmani). - �Vi ipsa mustas esforcar, Buddho esas nur preceptero.�
- �Bona esas domtar la korpo, bona esas amansar la pensi, bona esas
perfekta su-dominaco. Ta qua esas maestro di su ipsa, liberigos su de omna
sufri.� - �Mento qua ne trepidas sub la chanji dil fortuno,
qua esas libera de chagreno e pasioni, e persistas en kalmeso: to esas
alta benediko.� - �Mea ago esas mea nutrajo, mea ago esas mea
heredajo; nek en la aero, nek en la kaverni dil monti, nulube tu povas
eskapar l'efekti di tua agi.� - �Multa homi submersas su en
l'aquo od aspersesas per aquo e kredas ke to purigas li; on ne purigesas
per aquo, ma per bon agi.� - �Quale me esas, tale l'altri esas;
quale l'altri esas, tale me esas; penetrata per ca konoco, on ne domajez
altri, ma on facez nur lo bona.� - �Quale matro guardas sua
unika filio, mem per sakrifiko di sua vivo, tale omnu flegez sen-limita
amo ad omna enti, nam amo ad omni esas vera religio.� - �Esez
kompatoza e mizerikordioza ad omno qua vivas.� - �Pekunio ed
altra havaji esas fugema posedajo; kande li esas utila ad altri, li esas
avantajo.� - �Donar tote ne-egoiste sen expektar rekompenso
en ica od altra mondo, to esas la maxim bona maniero donar. De tala donanto
on dicas: Per disdonar lu akumulas, per distributar lu prenas, per donacar
lu divenas richa.� - �Dicipulo di Buddho ne devas tremar kande
on insultas lu, nek pavonumar kande on laudas lu.� - �On vidas
facile la kulpi dil altri, ma le propra on ne egardas; atencez kontree
via propra kulpi ed evitez li.� - �Existas du joyi, la joyi
dil egoismo e la joyo dil ne-egoismo; la nobla joyo esas la joyo dil ne-egoismo.�
- �Pensadez ke esas sempre tempo por aspirar al savo; savez ke savo
unionita a boneso esas la maxim alta orno.� - �Kande homo qua
facis neyustajo, koncias ol, pluboneskas su e facas lo bona, lore la efikiveso
ye su ipsa di lo mala exhaustesas kelkope.� (To esas la unika maniero
di repento, quan la Buddhismo prizas, e ne-utila lamenti). - �Se
homo vinkus mili de homi per kombato, savez ke la maxim granda vinkero
esas ta qua vinkas su ipsa.� - �Per karitato e modereso on
akumulas reala trezoro; ca trezoro ne perdesas; ca trezoron nula furtisto
o povo povas raptar.� Lo suficos por pruvar to quon me dicis pri
la etiko dil Buddhismo.
Existas diskurso pri la mutuala devi di diversa klasi, la konocata Sigalovada-Suttam,
qua montras a ni, quale la homaro povus vivar felice, se ol sequus ca precepti.
Forsan li relatas sociala situeso plu primitiva kam la nia, ma lia sequo
povus ankore cadie remediar kelki di nia sociala malaji, e pro to me citas
ta diskurso, omisante l'introdukto e la fino: �La genitori devas
retenar lia filii del vicio, edukar li a lo bona, donar a li bona instruktado
en omno savinda, helpar li en la selekto di lia spozi, e ne ditenar li
de lia heredajo. - La filii devas estimar lia genitori, subtenar li kande
ici oldeskas, satisfacar lia devi, helpar li gardar lia proprajo, kondutar
digne, e honorizar lia memoro pos lia morto. - La spozulo devas respektar
sua spozo, traktar el respektoze, amar el, esar fidela ad el, agar ke altri
estimas el, e provizar el per to quon el bezonas. - La spozino devas amar
sua spozo, administrar bone la menajo, esar gastigema, chasta e fidela,
e facar omna sua devi diligente e habile. - La docisto devas incitar sua
dicipuli a lo bona, instruktar li pri cienci ed etiko, agnoskar lia laboruri,
e protektar li kontre danjero. - La dicipuli devas respektar lia docisti,
obediar li, e sequar atence lia instruktado. - L'employanto devas sorgar
pri la prospero di sua subordiniti ed employati, ne impozar a li ecesanta
laboro, donar a li la salario quan li meritas, sorgar pri li kande li esas
malada, e grantar a li justa vakanco-dii. - La subordiniti ed employati
devas respektar lia chefi, ne demandar exajerita salarii, laborar joyoze
e diligente, e ne parolar male pri li sen motivo.�



La frataro (Sangho).


Dum ke omna homo kun forta volo e perseverado povas atingar la skopo, la
kalma pacema stando Nirvana, tamen esas tre desfacila por omni en mondala
vivo pro sociala, familiala ed ekonomial devi parfacar la voyo. Por faciligar
lo, Buddho institucis frataro, nomizita Sangho. Esis lore kustumala en
India, ke filozofiala e religioza docisti fondis plu streta komunaji de
homi, qui sequis lia maestro e propagis lua doktrino, quale anke Kristo
facis kun sua dicipuli. La frataro Sangho esas simila a ordeno di monaki,
ma kun granda diferi del Kristana monak-ordeni. La Buddhismo ne havas sacerdoti;
la membri dil ordeno havas do nula autoritato sur la laiki, li nur explikas
la doktrino ad ici, kande ici pregas li por lo. E mem en la ordeno ipsa
ne existas superiori ed inferiori; nulu esas obligata obediar ad altru,
nam la Buddhismo ne vizas la mortifiko dil mento, ma kontree lua fortigo
e nedependeso. Ni ja vidis, ke Buddho jus ante lua morto refuzis institucar
chefo dil frataro, ma referis la questionanti a la doktrino kom chefo.
Nur la novici devas obediar a lia docanti, tam longe kam li esas novici.
La membri dil frataro anke ne mustas submisar su a penitenci e mortifiki,
nek a superflua privaci e tormenti; li devas observar nur tala precepti,
qui helpas li atingar la skopo, la repozo dil anmo.

La membri dil frataro nomesas Bhikkhu en Pali, Bhikshu en Sanskrita,
literale mendikisti, pro ke li vivas nur del donaji quin li recevas de
la laiki. Ne esas permisita a li aceptar pekunio, nur manjaji e vestizi,
ed on inkulkas a la laiki donar nur a ta membri dil frataro qui meritas
donaci pro lia pura vivo. On dicas mem en la santa libri, ke tale dicita
Bhikkhu povas ankore esar mondumano, dum ke homo qua vivas en la mondo
povas esar sur la nobla okopla voyo. On vidas do, ke la vesto ne facas
vera Bhikkhu. En la santa libri on lektas: �Nek abstenado de fisho
e karno, nek nudeso, nek tonsuro, nek mortifiko dil korpo, nek hara vesto,
nek adoro a deo povas purigar homo, qua ankore esas dominacata da iluzioni.�
(Aludo a Brahmanala uzadi). - �Ne to quo eniras la boko esas nepura,
ma ofte to quo ekiras ol.� (Aludo a fastado, interdikto di certa
manjaji, e. c.). - �Mondumano ed ermito ne esas diferanta, se la
du vinkis l'egoismo; ma se la kordio esas katenizita da mala deziri, lore
la extera signi di boneso nule utilesas.� - �Mem kande juveli
ornas la korpo, la kordio povas dominacar mondala spirito, e la vesto di
ermito ne protektas kontre karnala pensi.� - Hike sequas la generala
devi di la laiki e membri dil frataro l'uni ad altri del ja mencionita
Sigalovada-Suttam: �La laika adheranto devas respektar la membri
dil frataro ed anke sacerdoti di altra religii, e helpar li per pensi,
vorti ed agi. - La membro dil frataro devas retenar la laiki de malaji,
exhortar li a lo bona, aceptar li afable, instruktar li pri la doktrino,
explikar lia dubiti, e montrar a li la voyo al paco.�

Duktus ni tro fore citar la precepti por la membri dil frataro; li esas
reguli quin la praktikado demonstris esar utila e helpiva por atingar la
skopo. E mem ta precepti ne obligas la membri dum la tota vivo; se irgu
trovas ke lu ne povas obediar li, o ke lu repentas adherir al frataro,
lu esas tote libera livar ol e rikomencar lua antea vivo e profesiono;
nulu desprizas pro to, nek la monaki, nek la laiki. En kelka landi, exemple
Burma e Siam, esas mem kustumo, ke omnu, mem la princi, adheras al frataro
dum kelka tempo por kustumeskar su vivar tamaniere e konocar bone la vivo
di Bhikkhu, e per to lernar estimar li. La frataro existas ankore nun e
konseque esas la maxim anciena ordeno dil mondo.



Kelka remarki generala.


Hike me volas mencionar kelki del ofte audita objecioni kontre la Buddhismo
e refutar kelka prejudiki.

Ib audas ofte ke la esenco dil Buddhismo esas pesimista, ma to ne esas
justa. La Buddhismo esas nek optimista nek pesimista, ma evitas ta du extremi
e docas la verajo qua esas inter la du. Ni ja vidis, ke la sereneso esas
stando, quan on devas anke flegar por avancar vers la skopo. Inter la moyeni
por arivar al skopo esas la tale dicita sep Membri di la Lumizado, ed un
de ta membri esas joyo. (La altri esas: spirit-akuteso, energio, deskovro
dil verajo, meditado, koncentrado, ataraxio). Ed inter la Quar Sublima
Meditadi uno de li devas facesar kun joyoza kordio, quale me balde montros.
To ne semblas tre pesimista. Fakte on bezonas nur observar Buddhista populo,
quale la Burmani, por konvinkesar ke li esas nule pesimista, ma kontree
felica, joyoza e kontenta. Anke dum religioza festi, exemple la ja mencionita
plen-luna nokti, la homi ne prenas mieno di �povra pekeri�,
ma li esas serena e gaya.

Altra reprocho, quan on facas al Buddhismo esas, ke ol paralizas l'energio,
ke on divas indolenta, ke on devas nur meditar quiete e ne bezonas laborar.
Nulo esas plu nejusta; abstraktite la fakto, ke intensa meditado esas tre
penoza laboro, la Buddhismo iterante insistas ye diligenteso, e blamas
l'ociemeso. Maxim bone on povas pruvar to per kelka textal citaji: �Me
konocas nulo qua duktas tante a lo mala e diminutas tante lo bona kam frivoleso,
ociemeso, nemoderateso, nekontenteso; me konocas nulo qua duktas tante
a lo bona e diminutas lo mala kam l'energio.� - �Plu bona esus
vivar nur un dio ed agar energioze, kam vivar cent yari en indolenteso
ed ociemeso.� - �Indolenteso esas sordigo.� - �Ke
vere muskuli, pelo e tendini kun osti, karno e sango kontraktesez e sikesez,
ante ke me abandonez mea energio, ante ke me atingez omno quo povas atingesar
per homal perseverado, energio ed esforco.� - Fakte justa esforco
esas un del ok parti dil nobla voyo, e la maniero quale ol esas explikita
montras, ke on bezonas konstanta serioza energio. E ni jus vidis, ke l'energio
esas un del sep membri di la Lumizado. Ulfoye ulu questionis Buddho, pro
quo on nomizas lua dicipuli kombatanti, e Buddho respondis: �Pro
ke ni kombatas por alta vertuo, por alta aspiri, por alta sajeso.�
Certe la kombato esas direktita a su ipsa, ma to esas la maxim desfacila
kombato e bezonas la maxim granda esforco e persistado. E mem ti, qui ja
atingis la skopo e ne plus bezonas kombatar kontre sua propra pasioni,
duras laborar, docante la doktrino e montrante la beleso di ta stando.
Li duras agar, ma ne plus pro egoismo, ma pro amo ad omna enti, quale Buddho
facis til la lasta dio di sua vivo.

Me ja mencionis quante la Buddhismo prizas l'amo ad omna enti; ma ol
inkulkas specale anke ke on ne odiez sua adversi. Yen kelka citaji: �Se
ulu batas vi per manuo, bastono od espado, vi devas abstenar de venjema
pensi e sentimenti. Kontree vi devas exercar tale: Ke nia kordio ne perturbesez,
ke nul mala sono ekirez nia boko; ni volas restar omoza e kompatema, sen
sekreta odio. E se mem raptisti separus via membri ed artiki per akuta
segilo, ta qua iraceskus ne sequus mea doktrino.� - �Same quale
la tota stelo-lumo ne valoras la dekesisesma parto dil luno-lumo, tale
omna meritoza agi dil homo ne valoras la dekesisesma parto dil amo, la
redemto dil kordio. Same quale la suno levas su en la klara, sen-nuba cielo,
e lumas e brilas e radias e penetras omno, tale l'amo, la redemto dil kordio,
surpasas omna meritoza agi dil homo, e lumas e brilas e radias.�
- �L'amo esas la redemto dil kordio.� - Me povas anke mencionar
meditanta exerco, quan la texti laudas multege e sencese rekomendas por
la purigo dil kordio. On nomizas ol la Quar Nemezurebla Sublima Meditadi:
�Ulu radias kun amoza kordio vers un direciono, pose vers la duesma,
pose vers la triesma, pose vers la quaresma, adsupre ed adsube, cirkume
vers omna latero, e rikonocante su en omno ed identigante su kun omno,
lu omisas nulo qua vivas, e radiizas la tota mondo kun amoza kordio, kun
ampla, profunda, senlimita kordio, purigita de iraco ed odio.� Lo
sama repetesas pose kun la nura difero, ke vice amoza kordio on pozas kompatoza
kordio, joyoza kordio (por difuzar joyo omnube), e kalma kordio.

On anke reprochas al Buddhismo, ke ol kultivas la egoismo, pro ke omnu
probas esar vertuoza por ganar bona rinasko, ma mem se tala motivo existas,
ol ne esas kondamninda, tam longe on facas bonaji al altri pro tale dicita
egoismo; e ni vidis en la chapitro pri la etiko, quanta valoron la Buddhismo
atribuas a bona agi. Cetere tal egoismo esas min granda kam ta di homi,
qui kredas ke lia propra anmo recevos eterna rekompenso por lua bona agi,
dum ke la Buddhisti pensas ke ne li ipsa rekoltos, ma ke li nur preparas
bona rinasko por la ento qua esas l'efekto de li, ed anke ne por sempre,
ma nur tempale. Ultre on docas specale, ke se on facas lo bona kun l'intenco
atingar Nirvana, quo esus egoismo, on ne atingas ol, nam Nirvana esante
stando di totala ne-egoismo, ne povas atingesar per egoismo.

La Buddhismo, quale ni ja vidis, demandas ne nur etiko, ma anke savo;
ol postulas ke on sequez la doktrino ne pro ke on kredas ye Buddho od irga
dogmati, ma ke on esez penetrita dal vereso e general valideso di lua preskripti
per propra meditado e reflektado. Ni anke ja vidis, ke la formulo dil dekedu
membri, l'origino per dependo, do l'origino dil sufro, havas kom bazo ed
unesma membro nesavo. Buddho komparis la Brahmani qui kredis blinde ye
lia santa libri, la Veda, a serio de blindi; nek l'unesma vidas, nek la
lasta vidas, nek ti inter la du vidas, ma li mustas kredar to quon altri
dicas a li. La devo verifikar e ne kredar blinde montras su tre bele per
la famoza diskurso a la kalamani. Ultempe kelka habitanti di Kalama venis
che Buddho e dicis a lu: �Multa Brahmani ed ermiti venas che ni e
li docas diversa doktrini. To genitas dubiti en ni e ni ne savas quon ni
devas aceptar.� Lore Buddho respondis: �Esas justa e tre naturala
ke dubiti naskas en vi; blinda kredo esas refuzenda. Ne lasez direktar
vi segun rumori, ne segun tradicioni, ne segun nura aserti, ne segun tale
dicita santa libri, ne segun longe kustumita opinioni ed imaginadi, anke
ne segun ke irga santo o sajo dicis lo. Ma se vi ipsa agnoskas: ica kozi
esas justa, ica kozi esas nekontestebla, li kontributas a nia feliceso
ed a ta di omna entri, lore aceptez li e vivez segun li.� - Kurta
tempo ante lua morto Buddho dicis a sua dicipuli: �Kande vi havas
irga opiniono, ka lo esas pro ke vi volas honorizar e respektar me, e ke
vi facas lo pro veneraco a me?� - �No maestro.� - �Ka
to ne esas, pro ke vi ipsa agnoskas ed intelektas ta opiniono?� -
�Tala esas maestro.� - Buddho mem deklaris, ke on devas liberigar
su del lua doktrino kande on ne plus bezonos ol por atingar la skopo, pro
ke on ja atingis ol. Lu komparis la doktrino a rafto, quan on uzas por
transvehar fluvio, ma quan on abandonas, kande on atingas l'altra rivo.
(Ica parabolo esas partikulare apta e frapanta, pro ke en la Buddhismo
on nomas Nirvana l'altra rivo).

En omna lando e religio e precipue en orientala landi la miraklo esas
tre prizata. Ma pro ke la Buddhismo postulas meditado e savo, ol komprenende
ne fidas a mirakli o taumaturgi; Buddho partikulare interdikatas a sua
dicipuli facar tale dicita mirakli, ed un del quar delikti qua havas kom
konsequo
l'exkluzo ek la frataro esas fanfaronar pri la kapableso facar mirakli.
(L'altra tri esas: mortigar, furtar, e vivar nechaste). Ed en granda diskurso
lu specale interdiktas a sua dicipuli augurar segun la stando dil steli
o predicar segun irga tale dicita indici. Kande ulfoye kelki de lua dicipuli
demandis de lu permiso facar miraklo por konvertar certa homi, qui volis
vidar miraklo por kredar ye lu, lu respondis: �Eskamotisti povas
anke facar tala mirakli; la maxim granda miraklo esas la miraklo dil konverto
per konvinkeso.�

Quale ni vidis, Buddho inauguris lua kariero per la vorti: �Apertita
esas ad omni la pordego dil nemortiveso; qua havas oreli, venez e askoltez.�
En un de lua diskursi lu dicis: �Tri kozi brilas koram la tota mondo,
la suno, la luno e mea doktrino.� Esas do tote nekorekta atribuar
al Buddhismo irga sekreta doci e nomar li Esotera Buddhismo, quale plura
moderna, tale dicita religii e filozofi facas, exemple la teozofiisti.
Lo mala esas, ke ta sistemi plajias del Buddhismo kelka signo-vorti, quale
Karma e Nirvana, mixas li kun Brahmana, Kristana ed altra idei, precipue
mistika ed okulta, e nomizas ta mixuro Buddhismo. La vera Buddhismo esas
la kontreajo de mistika, desaprobas la mirakli, esas fondita nur sur la
realajo, e refuzas spekular pri lo absoluta ed altra tale dicita unesma
kauzi. Ta nejusta publikigaji pri la Buddhismo multe nocis ol en ocidentala
landi; dum ke la mistiko e mirakli dil �Esotera Buddhismo�
atraktis certa personi, ol repulsis serioza exploreri studiar la vera Buddhismo.
L'Angla ciencisto Rhys Davids, forsan la maxim bona konocero dil Buddhismo
en l'ocidento, dicis pri famoza libro titulizita �Esotera Buddhismo�
(da Sinnett): �La titulo esas tre bela, ma la kontenajo esas nek
esotera, nek Buddhismo; ultre ne existas esotera Buddhismo.�

Pro ke Buddho hezitis admisar homini en la frataro, e kande lu cedis
al pregi di sua nutro-matro Pajapati e sua amata dicipulo Anando, lu facis
rigoroza reguli por li, l'adversi dil Buddhismo reprochas a lu enemikeso
al homini. Ma se on konocas la situeso dil homini en lora India (ed anke
cadie che la Brahmani), on povas komprenar lua hezito. Fakte on povas citar
multa eventi en lua vivo qui montras l'alta estimo, quan lu havis por la
homini; e lu ipsa mencioni kelki ek lua femina dicipuli kom inter le maxim
bona e le maxim erudita de omna lia dicipuli. ed esas remarkinda, ke en
la santa libri dil Buddhismo, kande okaziono prizentas su mencionar homuli
e homini kune, on mencionas sempre ici unesme; exemple on dicas senecepte
matro e patro, e nulatempe inverse. Anke cadie la sociala stando dil homini
en Buddhista landi esas multe plu favorema kam en altra orientala landi.
En Burma exemple la homini esas legale egaligita al homuli e havas multa
yuri, quin lia fratini en Europa nun deziras atingar.

Ni ja vidis, ke ye la ero di Buddho perfekta toleremeso existis en India
pri la publikigo di irga opinioni religioza e filozofiala. Ta toleremeson
la Buddhismo konservis til cadie; dum la 2500 yari depos ta tempo ne un
sola homo konvertesis per koakto e ne un guto de sango varsesis pro la
difuzado dil doktrino. Tamen la Buddhismo esas mision-aganta religio e
difuzesis rapide tra la tota Centrala ed Orientala Azia, e dolcigis la
mori di sovaja populi quale la Mongoli e Tartari. E mem kande la Buddhismo
aceptesis dal potenta imperiestro Asoko cirkume 250 a. K., e divenis quaze
statal religio, la principi di toleremeso uzesis, se posibla, kun ankore
plu granda libereso, tale ke a ni, kun nia tale dicita kulturo, ol semblas
fablatra. Pri to ni havas la maxim certa pruvi per la epigrafi, quin Asoko
grabigis sur roki e stona koloni en la tota extenso di lua granda imperio.
Me ja parolis pri un de ta koloni, quan lu erektis en la nasko-loko di
Buddho. Me citas nun kelki de ta edikti por montrar la karaktero di ta
monarko pos lua konverto al Buddhismo: �L'adheranti di omna religii
vivez omnube komune e paceme. Omni konfesas su al dominaco, quan on devas
exercar sur su ipsa ed al pureso dil kordio. Certe la homi havas diversa
opinioni e tendenci. Homo devas prizar sua propra religio e nultempe difamar
ta di altri. Nam nur tamaniere lu dolorigas nulu. Existas cirkonstanci,
kande on devas mem honorizar la religio di altri.� On devas obediar
e respektar la genitori, anke respektar omna vivanta enti, e dicar la verajo.
Ti esas la vertui dil Dhammo.� (La religio di Buddho). - �Omnube
en mea imperio ed anke en ti di mea vicini me kreis rediala aranjuri pro
homi ed animali. Anke medicinala plantin por homi ed animali me plantacigis,
ube li ne ja existis. Sur la chosei me plantacigis arbori ed exkavigis
putei por homi ed animali.� - �Mea oficisti devas impedar neyusta
enkarcerigi e punisi, eskartar obstakli, helpar la povri e precipue homi
qui havas granda familii, qui esas evoza.� - �Ofical aferi
tro tardigesas. Nun me imperas, ke ye omna kloko ed en omna loko la oficisti
devas raportar a me, ka me manjas, o dormas od esas en la haremo, en mea
dormo-chambro, vehilo o gardeno. Pro ke me devas laborar kontinue por la
bonstando di omni, e la radiko di to esas esforco e rapida aranjo di la
aferi. Ed irga esforci quin me facas, esas por la skopo quitigar mea debo
ad omna vivanta enti, por ke li divenez felica; nam omna homi esas mea
filii.� - �La futura generacioni memorez, ke konquesto per
fairo ed espado ne meritas la nomo konquesto, pro ke ol kontenas nur trublo
e sovajeso. La futrua generacioni savez, ke existas konquesti nur en la
triumfo dil yusteso.� - �Ye la komenco di mea regno me militis
kontre la Kalingani e vinkis li. To eventis ante ke me adoptis la lego
di yusteso di Buddho. Dum ta milito multa centmili de homo mortigesis,
altri vundesis e tranesis a kapteso. Ma pos la adopto di ta lego di yusteso
me tre repentis ta milito, pro ke milito adportas kalamitati al populo,
morto, violaco, separo di parenti ed amiki, ed altra mizeri. Pro to me
repentas ta milito tante, ke mem se ulu ofensus me, me tolerus to, se esus
posibla. Pro ke me deziras, ke omnu havez sekureso, su-dominaco, paco e
joyo.� - Quankam me povus citar ankore multa simil edikti, me opinionas
ke le supre mencionita suficas por montrar la spirito dil Buddhismo e l'efekto,
quan ta doktrino havas; �per lia frukti vi devas judikar li.�
Ed omno to plus kam 200 yari ante Kristo! Semblas ke kelki di ta kondut-reguli
povas ankore servar a ni kom normo, e la remarki pri milito esas specale
oportuna.

Ma ne nur relate la etiko, ma anke relate la estetiko, la Buddhismo
efikis tre bona influo. en omna landi adube ol penetris, specala Buddhista
arto developesis, qua atingis alta grado di perfekteso. Esas neposibla
skribar hike detaloze pri ta temo, nam ol bezonus specala libro, me volas
nur mencionar ol e dicar, ke la grandioza edifici e monumenti ecitas l'admiro
di omna spektanti.

Esas remarkinda, quale la Buddhismo abominas omna koakto e kontree prizas
la libereso; mem en la frataro, quan Buddho fondis, ne existas vovo di
obedio. La Buddhismo volas facar la homi libera de omna kateni e ligili,
korpala, mentala, religiala, sociala. La Buddhisti nulatempe probas influar
l'opinioni politikal e religial di lia vicini. Edwin Arnold, qua kompozis
la belega poemo pri la vivo e la doktrino di Buddho: �La Lumo di
Azia� qualifikas la Buddhismo kom �la maxim granda deklaro
di homala libereso irgatempe promulgita.�

On ofte disputas, ka la Buddhismo esas religio o filozofio. To dependas
del senco quan on atribuas al vorto religio. Se on komprenas per ta vorto
nur la streta Kristana ideo di religio, la kredo ye deo e ye la dogmati,
e prenas la vorto en lua literala senco, esar ligita (a deo), lore la Buddhismo
ne esas relgio. Ma se on komprenas per religio to quo satisfacas la kordio
e la mento ed esas helpilo e konsolaco en omna cirkonstanci dil vivo, lore
certe la Buddhismo esas religio, quale demonstresas del sen-nombra adheranti
dil pasinta e nuna tempi. - Ma ol esas anke filozofio, pro ke ol postulas
ne blinda kredo, ma propra exameno e verifiko, e per to firma konvinkeso;
ed ol explikas la fenomeni dil mondo per natural maniero e ne per super-natura
ed exter-natura interveno di ula deo o di mistikala forci.

Me opinionas ke la deskripto di vera Buddhismo, quankam kurta e pro
to ne-kompleta, demonstras, ke ni povas lernar multo de ol, e ke ol esas
ankore cadie vivanta forco, qua povus helpar ni solvar multa problemi,
qui desquietigas ni en nia social e politikal relati. Ol esas vera kompletigo
e suplemento por nia ciencala e tro materialista mondo-koncepto, nam nura
konceptal cienco ne satisfacas nia sentimento, la cienco esante nek etikala
nek ne-etikala, Me opinionas anke, ke la Buddhismo apartenas al historio
dil filozofio e dil religio e devus esar docata en nia supera lerneyi,
tale ke ol divenos parto di nia generala kulturo.

